b'\n_START_ARTICLE_\nZdravko Musta\xc4\x8d\n_START_PARAGRAPH_\nZdravko Musta\xc4\x8d (Zagreb, 23. sije\xc4\x8dnja 1942) biv\xc5\xa1i \xc5\xa1ef jugoslavenske tajne slu\xc5\xbebe UDBE, te visokopozicionirani hrvatski obavje\xc5\xa1tajac 1990.-ih godina. U Njema\xc4\x8dkoj je osu\xc4\x91en na kaznu do\xc5\xbeivotnog zatvora zbog sudjelovanja u ubojstvu hrvatskog politi\xc4\x8dkog emigranta Stjepana \xc4\x90urekovi\xc4\x87a.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91eni Zagrep\xc4\x8danin, nakon studija ekonomije po\xc4\x8dinje 1964. godine raditi za UDBU u Zagrebu, gdje 1979. godine postaje \xc4\x8delni \xc4\x8dovjek zagreba\xc4\x8dkog (lokalnog) centra te slu\xc5\xbebe. 1982. godine unaprije\xc4\x91en je na mjesto na\xc4\x8delnika UDBE u Socijalisti\xc4\x8dkoj Republici Hrvatskoj. Od 1986. godine odlazi u Beograd, na mjesto glavnog \xc5\xa1efa savezne UDBE._NEWLINE_Po\xc4\x8detkom 1991. godine stavlja se na na raspolaganje prvom demokratski izabranom hrvatskom vodstvu Republike Hrvatske, te je imenovan zamjenikom predstojnika Ureda za za\xc5\xa1titu ustavnog poretka (UZUP), krovnog tijela za koordinaciju obavje\xc5\xa1tajnih aktivnosti u RH, koji je u to vrijeme vodio Josip Manoli\xc4\x87,najbli\xc5\xbei suradnik Predsjednika Republike Hrvatske Franje Tu\xc4\x91mana. Musta\xc4\x8d je ujedno bio i zamjenik predsjednika Kriznog sto\xc5\xbeera Republike Hrvatske, tijela koje je koordiniralo sve obrambene aktivnosti Hrvatske na po\xc4\x8detcima Domovinskog rata. Nakon ukidanja UZUP-a u travnju 1993. godine bio je neko vrijeme savjetnik Hrvoja \xc5\xa0arini\xc4\x87a, prvog predstojnika Ureda za nacionalnu sigurnost (UNS), tijela koje je preuzelo poslove koje je ranije radio UZUP, ali uz ne\xc5\xa1to sna\xc5\xbenije ovlasti. Zadnjih godina aktivnog rada bio je \xc5\xa1ef sigurnosti u zagreba\xc4\x8dkoj Kaptol banci._NEWLINE_U lipnju 2009. godine je za Zdravkom Musta\xc4\x8dem i Josipom Perkovi\xc4\x87em bila raspisana me\xc4\x91unarodna tjeralica/ me\xc4\x91unarodni uhidbeni nalog. Tjeralica je raspisana nakon \xc5\xa1to je u M\xc3\xbcnchenu zbog sudjelovanja u ubojstvu Stjepana \xc4\x90urekovi\xc4\x87a bio osu\xc4\x91en suradnik UDBE Krunoslav Prates: na tom su su\xc4\x91enju utvr\xc4\x91ene \xc4\x8dinjenice koje su Musta\xc4\x8da i Perkovi\xc4\x87a povezivale s \xc4\x90urekovi\xc4\x87evim ubojstvom._NEWLINE_Nakon \xc5\xa1to se povodom ulaska R Hrvatske u Europsku uniju po\xc4\x8deo primjenjivati Europski uhidbeni nalog, Njema\xc4\x8dka je odlu\xc4\x8dno zatra\xc5\xbeila izru\xc4\x8denje Musta\xc4\x8da i Perkovi\xc4\x87a. Vlada Republike Hrvaske pod vodstvom Zorana Milanovi\xc4\x87a predlo\xc5\xbeila je \xc5\xbeurno dono\xc5\xa1enje zakona kolokvijalno nazvanog "Lex Perkovi\xc4\x87", s o\xc4\x8ditom svrhom da se onemogu\xc4\x87i izru\xc4\x8denje te dvojice osumnji\xc4\x8denika. Ta je zakon promijenjen krajem 2013. godine nakon inzistiranja Europske komisije, \xc5\xa1to je omogu\xc4\x87ilo Perkovi\xc4\x87evo i Musta\xc4\x8devo izru\xc4\x8denje Njema\xc4\x8dkoj u prvoj polovici 2014. godine. Na velikom i u medijima pra\xc4\x87enom su\xc4\x91enju, Musta\xc4\x8d i Perkovi\xc4\x87 su osu\xc4\x91eni na do\xc5\xbeivotne kazne zatvora.'